M. Sabolová, poslankyňa: (2010-01-20):
Vážený pán podpredseda, ministri, kolegovia, hovorí sa, že kritizovať je ľahké. Ja dodávam, že kritizovať a kontrolovať je jediné, čo nám súčasná vláda v parlamente dovoľuje. Jediné, čo nám zakázať nemôže, pretože toto je výlučné právo opozície – kontrolovať túto vládu. A nemôže nám totiž ani prikázať, ako v socializme, súhlasne pritakávať na jej neschopné kroky pri obstarávaní uchádzača, ako aj technológie a procesu spustenia elektronického mýta bez skúšobnej prevádzky. Nemôže nás donútiť tvrdiť, že úloha je splnená na 120 % ako za oných čias, hoci realita sa ukazuje úplne ináč. A toto je len jeden z prešľapov tejto vlády z mnohých. Nie je možné pritakávať pyšnému popieraniu problematických skutočností, ako sme to mohli počuť v niektorých vystúpeniach premiéra, ministra, zástupcov SkyTollu či Národnej diaľničnej spoločnosti, a chváleniu sa systémom, ktorý zo dňa na deň ohrozil cestovný i obchodné reťazce, a tvrdiť, že je plne funkčný. Funkčnosť celkového mýtneho systému zahŕňa v sebe aj schopnosť primeraným spôsobom pojať aj ľudský faktor, ktorého sa mýtny systém dotýka, a teda aj prepravcov. Avšak ich systém ich prekvapil, vyradil z funkčnej prevádzky natoľko, že museli pristúpiť ku krajnému riešeniu. Môžeme to nazvať protestnému štrajku či pokojnému protestu ku konkrétnemu problému, za čo im je treba poďakovať, pretože je to prvýkrát po dlhých rokoch, kedy občan, ktorého sa dotýkajú problémy tejto krajiny, dvihol svoj hlas. A teraz k mýtu. Realitu, zvanú mýto, sprevádzalo a malo sprevádzať niekoľko krokov. Verejné obstarávanie, tender, samotné vybudovanie a inštalácia mýtneho systému, praktická príprava spustenia, skúšobná prevádzka a dostatočné informovanie verejnosti. Všetky spomenuté kroky sú od začiatku spojené s netransparentnosťou, nejasnosťou a totálnym chaosom. A teraz konkrétne. Verejné obstarávanie? Tender? Výsledok? Zvíťazil najdrahší a najkomplikovanejší variant, viď samotná skutočnosť, ktorá je. Samotné vybudovanie a inštalovanie mýtneho systému dobudováva sa vlastne až dodnes, viď včerajšie rozhodnutie pána ministra alebo vyjadrenia na tlačovke. Praktická príprava spustenia? Nebola. Kedy? Keď začiatkom decembra minulého roku 2009 bola vybudovaná len polovica snímacích kamier alebo snímacích brán a spustenie sa malo začať od 1. januára. Skúšobná prevádzka s doladením systému? Neexistovala. Prepravcovia si protestom vynútili akýsi hybrid skúšobnej prevádzky do 31. januára 2010. Bude stačiť? Verejnosť nebola dostatočne informovaná. Drahé bilbordy, internetové stránky z rozpočtu tendra pojednávajúce o tom, že niečo začne, zásadne nestačia, viď vo vyjadrení vlády šesť týždňov pri montovaní systému, strašne málo. Teda výsledok? Chaos medzi domácimi i zahraničnými prepravcami, stovky protestujúcich prepravcov na cestách. Nemyslíme si, že by tam boli, ak by im nešlo o veľa alebo možno ani nie o všetko, o prácu a živobytie? Prepravcovia nie sú ľudia jalových rečí. Sú to ľudia, ktorí rozoznávajú, sú to ľudia, ktorí rozoznávajú a predovšetkým sú to statoční a pracovití ľudia, a práve preto, že nerozprávajú veľa, ich protest, tichá demonštrácia prehovorila takou silou, že dnes počujeme ministra, pána ministra Vážneho rozprávať už rozumnejšie. Kým pred protestom hovoril, že všetko je v poriadku a len 0,2 % dopravcov, tých najneporiadnejších, ktorí sa nepripravili, sú v neporiadku. To hovoril aj kolega pri prerokovávaní v prvom čítaní. Po proteste robí ústupky, úpravy, a tým pripúšťa oprávnenosť argumentov prepravcov i kritizujúcej a kontrolujúcej opozície, tých 0,2 % prepravcov, o ktorých hovoril. Pán minister, kolegovia, chybovať je ľudské, odpúšťať božské. Pripomínam, že aj v prípade pána ministra a vlády sa vždy jedná o ľudí. Zdá sa však, že naša vláda neakceptuje tento svoj ľudský rozmer. Správa sa, akoby práve ona mala odpúšťať tým, ktorí ju kritizujú a kontrolujú, a protestujúci a opozícia sa má tváriť ako previnilá. Od 1. januára sa naozaj správala vláda i minister, akoby mala božskú moc nad dopravcami. Toto zmýšľanie ukázala práve vo chvíli, keď bola pripravená použiť aj policajnú moc a verbálne zastrašovanie občanov prepravcov, pretože vraj ohrozujú demokraciu. Nie protestujúci ohrozovali princíp demokracie, ale dovolím si tvrdiť, že minister a vláda. Teda moja kritika, kolegovia, pán minister, v prípade mýta bola a je vecná. Vecné boli požiadavky KDH, medializovali sme ich už 5. januára, vecný bol list, pán minister, ktorý som vám adresovala z 11. januára, vecné boli požiadavky dopravcov a teraz nastal čas, pán minister, aby ste konali vecne vy a aby ste odstúpili. Zatiaľ nastúpil čas tolerovať pokazené, prispôsobovať sa možnému, to sme videli v prvom čítaní a v predchádzajúcej schôdzi. A tak napríklad poviem len dva príklady, veľa argumentov tu už zaznelo, že Košický dopravný podnik upravuje trasu autobusových liniek tak, aby na to nemuseli doplatiť cestujúci. Že košická pošta vozí poštu z Bratislavy síce dnes už len jedným z troch vozidiel, a aj to cez Budapešť, lebo aj maďarská diaľnica je výhodnejšia než náš mýtny systém. A dalo by sa pokračovať ďalej. Ak čas vecnosti s doterajším ministrom už pominul a zatiaľ nastúpil čas tolerancie pokazeného a prispôsobovaného sa možnému, v každom prípade je tu dnes čas vyslovenia nedôvery pánu súčasnému ministrovi Vážnemu. Chcem vysloviť len toľko, že minister je ten, ktorý by mal slúžiť spoločnosti. Vy, pán minister, ste túto svoju úlohu v tak závažnej a prelomovej skutočnosti, ako je mýto, som presvedčená, nezvládli. Neodsudzujem vás za to, lebo aj vy ste len človek omylný, ale ako zástupca občanov Slovenskej republiky od vás vyžadujem, aby ste za to prijali a niesli zodpovednosť, politickú i vecnú. KDH dnes v parlamente zastupuje ľudí, cestujúcich i prepravcov, ktorí vám už pred týždňom svojím protestom nedôveru vyslovili, a preto dnes vám ju vyslovia poslanci Kresťanskodemokratického hnutia aj hlasovaním a podaním návrhu na vyslovenie nedôvery. Pán minister, možno ste mnoho urobili, ale táto skutočnosť a tento chaos, ktorý ste vniesli, je na vecné riešenie, aby ste odstúpili. (Potlesk.)